Askim
Store norske leksikon,Geografi,Norges geografi,Viken,Indre Østfold
Askim er et tettsted i Indre Østfold kommune i Viken. Tettstedet er ifølge SSBs definisjon 7,6 km², og har 14 700 innbyggere (2022).
Askim er administrasjonssenter i Indre Østfold kommune. Askim var inntil 2019 kommunesenter i daværende Askim kommune i Østfold. Sammen med Mysen er Askim viktigste handels- og servicesenter i indre Østfold. Askim kommune vedtok «bystatus» for tettstedet i 1996.I tettstedet ligger Askim videregående skole med en rekke linjer. Av det tidligere Askim sykehus er det bare enkelte poliklinikker og laboratorier igjen i Askim. Samferdsel E18 fra Oslo til Stockholm går østover gjennom tettstedet. Fylkesvei 115 går nord-sør gjennom Askim på vei fra Trøgstad til Skiptvet. Askim jernbanestasjon fra 1882 ligger på Østfoldbanens østre linje (lokaltog til Oslo). Det går fylkesveier fra E18 nordover til Trøgstad (fylkesvei 115) og sørover til Rakkestad (fylkesvei 105); begge disse har forbindelse med riksvei 22 til henholdsvis Lillestrøm i nord og Halden/Sarpsborg i sør. Askimbyen har også veiforbindelse over Vamma til Skiptvet i sørvest (fylkesvei 115).Navnet Askim er opprinnelig et gårdsnavn som er sammensatt av trenavnet ask og heim. Les mer i Store norske leksikon Indre Østfold kommune Viken Askim – tidligere kommune Østfold